ກະຊວງສຶກສາທິການ ແລະກິລາ (ສສກ) ກໍ່ຄືສະຖາບັນພັດທະນາການບໍລິຫານການສຶກສາ (ສສກ) ສຳເລັດການຍົກລະດັບການຮຽນທາງໄກໃນການວາງແຜນຂະແໜງການສຶກສາຮ່ວມກັບສະຖາບັນນາໆຊາດເພື່ອການວາງແຜນຂອງອົງການອຸຍແນັດສະໂກຊຸດທີ 1 ປະຈຳສົກປີ 2015-2016 ແນ່ໃສ່ສ້າງຄວາມເຂັ້ມແຂງທັກສະທາງດ້ານວິຊາການ ແລະວິທີການໃຫ້ແກ່ນັກວາງແຜນ ແລະຜູ້ບໍລິຫານການສຶກສາ, ຄູເຝິກ ແລະຄູ-ອາຈານສອນ ໃນສປປລາວ ໃຫ້ສາມາດສ້າງແຜນ ແລະການຕິດຕາມປະເມີນຜົນການຈັດຕັ້ງປະຕິບັດແຜນຂອງຂະແໜງການສຶກສາ.
ພິທີສະຫຼຸບການຈັດຕັ້ງວຽກງານດັ່ງກ່າວ, ໄດ້ມີຂນເມື່ອວັນທີ 21 ກໍລະກົດຜ່ານມາທີ່ຕຶກໄອຊີທີກະຊວງສຶກສາທິການ ແລະກິລາ ໂດຍໃຫ້ກຽດເປັນປະທານຂອງທ່ານນາງ ແສງເດືອນຫຼ້າຈັນທະບູນລັດຖະມົນຕີກະຊວງສຶກສາທິການ ແລະກິລາ, ມີຮອງຜູ້ອຳນວຍການສະຖາບັນພັດທະນາການບໍລິຫານການສຶກສາກະຊວງສຶກສາທິການ ແລະກິລາ, ຕາງໜ້າຈາກອົງການຢູນິເຊັບ ແລະອົງການຢູແນັດສະໂກ, ຄູເຝິກ, ວິທະຍາກອນ ແລະສຳມະນາກອນ ຂົ້າຮ່ວມ 50 ກວ່າຄົນ.
ໃນໂອກາດດັ່ງກ່າວ, ທ່ານທອງໝັ້ນສຸກແສງຈັນຮອງຜູ້ອຳນວຍການສະຖາບັນພັດທະນາການບໍລິຫານການສຶກສາກະຊວງສຶກສາທິການ ແລະກິລາ ໄດ້ກ່າວໃຫ້ຮູ້ວ່າ: ຈຸດປະສົງຂອງການຈັດເຝິກອົບຮົມໃນຄັ້ງນີ້ກໍ່ເພື່ອແນໃສ່ສ້າງຄວາມເຂັ້ມແຂງທັກສະດ້ານວິຊາການ ແລະວິທີການໃຫ້ແກ່ນັກວາງແຜນ ແລະຜູ້ບໍລິຫານການສຶກສາ, ຄູເຝິກ ແລະຄູ-ອາຈານສອນ ໃນສປປລາວ ໃຫ້ສາມາດສ້າງແຜນ ແລະການຕິດຕາມປະເມີນຜົນການຈັດຕັ້ງປະຕິບັດແຜນຂອງຂະແໜງການສຶກສາ; ພັດທະນາທັກສະຂອງຜູ້ເຂົ້າເຝິກອົບຮົມກໍ່ຄືຂີດຄວາມສາມາດລວມພາຍໃນກະຊວງສຶກສາທິການ ແລະກິລາ ເພື່ອໃຫ້ປະກອບສ່ວນເຂົ້າໃນຂະບວນການວາງແຜນ ແລະຈັດຕັ້ງປະຕິບັດແຜນຢ່າງມີປະສິດທິຜົນ.
ສຳລັບຜູ້ເຂົ້າຮ່ວມເຝິກອົບຮົມໃນຄັ້ງນີ້, ໃນເບື້ອງຕົ້ນມີທັງໝົດ 32 ຄົນ, ຍິງ 12 ຄົນທີ່ມາຈາກກົມຕ່າງໆທີ່ຂຶ້ນກັບກະຊວງສຶກສາທິການ ແລະກິລາ, ສະຖາບັນພັດທະນາການບໍລິຫານການສກສາ ແລະຈາກມະຫາວິທະຍາໄລແຫ່ງຊາດ ໂດຍຜ່ານການຄັດເລືອກ ແລະສຳພາດຈາກທິມງານຂອງສະຖາບັນນາໆຊາດເພື່ອການວາງແຜນການສຶກສາຂອງອົງການຢູແນັດສະໂກ, ແຕ່ມາຮອດໄລຍະໜຶ່ງນັກຮຽນຈຳນວນ 2 ຄົນ ໄດ້ຂໍໂຈະການຮຽນ ເນື່ອງຈາກມີຄວາມຈຳເປັນຕ້ອງໄດ້ໄປສຶກສາຕໍ່. ສະນັ້ນ, ສຳມະກອນທີ່ຜ່ານການເຝິກອົບຮົມຕົວຈິງມີ 30 ຄົນ, ຍິງ 12 ຄົນທີ່ໄດ້ຜ່ານການເຝິກອົບຮົມໃນຫົວຂໍ້: ການວາງແຜນການສຶກສາເພື່ອການພັດທະນາ, ສະຖິຕິການສຶກສາ, ວິເຄາະສະພາບຂອງຂະແໜງການສຶກສາ, ຂະບວນການເລືອກນະໂຍບາຍ ແລະການວາງຄາດໝາຍ, ຄາດຄະເນ ແລະສ້າງແບບຈຳລອງເພື່ອການວາງແຜນການສຶກສາ ແລະການຕິດຕາມປະມີນຜົນຂະແໜງການສຶກສາ.
ການເຝິກອົບຮົມດັ່ງກ່າວ, ໄດ້ເລີ່ມຈັດຕັ້ງປະຕິບັດແຕ່ວັນທີ 25 ພຶດສະພາ 2015 ຫາວັນທີ 8 ເມສາ 2016, ເຊິ່ງມີຂະບວນການຮຽນໃນການປະສົມປະສານລະຫວ່າງການຮຽນ-ການສອນຜ່ານສື່ເອເລັກໂຕຣນິກກັບອາຈານຈາກສະຖາບັນນາໆຊາດເພື່ອການວາງແຜນການສຶກສາຂອງອົງການຢູແນັດສະໂກ ທີ່ນະຄອນຫຼວງປາຣີ ປະເທດຝຣັ່ງ ກັບການພົບປະຄູເຝິກພາຍໃນອາທິດລະຄັ້ງ ເພື່ອປຶກສາຫາລື ແລະ ຂໍຄຳແນະນຳກ່ຽວກັບຂໍ້ຂ້ອງໃຈໃນແຕ່ລະໂມດູນ ທີ່ນະຄອນຫຼວງວຽງຈັນ, ການຮຽນຍັງໄດ້ຈັດເປັນກຸ່ມ ແລະ ຮຽນເປັນບຸກຄົນ, ການຮຽນ-ການສອນໃນຮູບແບບສົນທະນາຜ່ານສື່ເລັກໂຕຣນິກ, ການຈັດກອງປະຊຸມເຝິກອົບຮົມສຳລັບ ໂມດູນ 2 ແລະ 5 ກັບຄູເຝິກຈາກສະຖາບັນນາໆຊາດເພື່ອການວາງແຜນການສຶກສາຂອງອົງການ ຢູແນັດສະໂກ ໂດຍກົງ. ນອກຈາກນີ້, ຍັງມີການເຮັດບົດເຝິກຫັດເປັນກຸ່ມ, ຕອບ-ຖາມຄົ້ນຄວ້າດ້ວຍຕົວເອງໃນແຕ່ລະໂມດູນ.
ນອກຈາກນັ້ນ, ທ່ານຍັງໄດ້ກ່າວໃຫ້ຮູ້ຕື່ມອີກວ່າ: ຜ່ານການຈັດຕັ້ງການຮຽນ-ການສອນມາໃນໄລຍະ 11 ເດືອນສາມາດຕີລາໄດ້ວ່າ: ຜູ້ເຂົ້າຮ່ວມເຝິກອົບຮົມສາມາດຮັບຮູ້ ແລະ ເຂົ້າໃຈຢ່າງເປັນເອກະພາບໃນການຈັດຕັ້ງປະຕິບັດຂັ້ນຕອນຕ່າງໆຂອງການສ້າງແຜນຂະແໜງການສຶກສາ, ເຊິ່ງເຫັນໄດ້ວ່າຜູ້ຮຽນໄດ້ພັດທະນາຂີດຄວາມສາມາດໃນການວາງແຜນຂະແໜງການສຶກສາ, ໂດຍສາມາດນຳເອົາບົດຮຽນຈາການເຝິກອົບຮົມໄປຈັດຕັ້ງຜັນຂະຫຍາຍເຂົ້າໃນການວາງແຜນຂະແໜງການຍ່ອຍກໍ່ຄືອົງກອນທີ່ຕົນສັງກັດຢູ່; ເຂົ້າໃຈກ່ຽວກັບຕົວຊີ້ບອກແຕ່ລະໆດັບ ແລະຂໍ້ມູນສະຖິຕິເປັນແນວທາງໃນການສ້າງແຜນການ; ສ້າງຂີດຄວາມສາມາດໃຫ້ແກ່ພະນັກງານຈາກພາກສ່ວນທີ່ກ່ຽວຂ້ອງໃນການວິເຄາະສະພາບການສຶກສາ ແລະນຳໃຊ້ຜົນຂອງການວິເຄາະດັ່ງກ່າວ ເປັນບ່ອນອີງໃນການວາງແຜນໃຫ້ສອດຄ່ອງກັບສະພາບຄວາມເປັນຈິງຂອງການພັດທະນາການສຶກສາຂອງສປປລາວ; ສ້າງທັກສະໃຫ້ແກ່ຜູ້ຮຽນໃນການຄາດຄະເນ ແລະສ້າງແບບຈຳລອງເພື່ອການວາງແຜນຂະແໜງການໃນອະນາຄົດ; ສາມາດກຳນົດຕົວຊີ້ບອກໃນການຕິດຕາມປະເມີນຜົນການຈັດຕັ້ງປະຕິບັດແຜນຂະແໜງການສຶກສາ ແລະສາມາດພັດທະນາທັກສະທາງດ້ານພາສາອັງກິດ ແລະສ້າງເຄື່ອຄ່າຍການປະສານງານໃນການພົວພັນວຽກງານພາຍໃນຂະແໜງການສຶກສາຢ່າງມີປະສິດທິພາບ ປະສິດທິຜົນ.
(ສາວແກ້ວອຸດົມ)